**Έκθεση δραστηριοτήτων του εκπαιδευτικού Καμπύλη Νικόλαου κλάδου ΠΕ11, αναφορικά με τη μετακίνηση και τη συμμετοχή σε εξαήμερο εκπαιδευτικό σεμινάριο στο πλαίσιο του Ευρωπαϊκού προγράμματος Erasmus+ ΚΑ1.**

 Το εκπαιδευτικό πρόγραμμα, στο οποίο συμμετείχα ως εκπαιδευόμενος μαζί με τρεις ακόμα εκπαιδευτικούς του ίδιου φορέα αποστολής είχε τίτλο *“Experimental Barcelona- Experiential travel for Education, creative tourism and well-being”*  και πραγματοποιήθηκε στη Βαρκελώνη από τις 4 έως και τις 9 Ιουλίου του 2016. Ο φορέας υποδοχής ήταν *The Europass Teacher Training school.* Ο φορέας αποστολής ήταν το Πειραματικό Γυμνάσιο Πατρών το οποίο συμμετέχει στο Ευρωπαϊκό πρόγραμμα Erasmus + KA1 με τον τίτλο*: «Το Πρότυπο Πειραματικό Γυμνάσιο Πατρών οραματίζεται το μέλλον του» και αριθμό σύμβασης 2014-1-EL01-KA101-000542.*

Στο εκπαιδευτικό πρόγραμμα συμμετείχαν συνολικά εννέα εκπαιδευόμενοι στο σύνολό τους εκπαιδευτικοί διαφόρων ειδικοτήτων, πρωτοβάθμιας ή δευτεροβάθμιας εκπαίδευσης από δυο Ευρωπαϊκές χώρες, Ελλάδα και Ρουμανία, με εκπαιδεύτρια την Marta Mandolini προερχόμενη από την Ιταλία.

 Πριν αναφερθώ αναλυτικά στις δραστηριότητες της εξαήμερης επιμορφωτικής δράσης, θα ήθελα να σημειώσω ότι κανένα πρόβλημα δεν παρουσιάστηκε κατά τις μετακινήσεις μας από Πάτρα προς Βαρκελώνη και Βαρκελώνη προς Πάτρα. Επίσης χωρίς προβλήματα ήταν και η διαμονή μας στην Ισπανική πόλη. Σημειώνω δε, ότι οι μετακινήσεις μας και η διαμονή μας είχαν οργανωθεί από το φορέα αποστολής.

 Οι εκπαιδευτικές δραστηριότητες, για κάθε μια από τις έξι μέρες του εκπαιδευτικού προγράμματος ξεκινούσαν στις 09:00π.μ. και ολοκληρώνοντας στις 02:00μ.μ.. Εξαίρεση αποτέλεσε η ημέρα Τετάρτη 06-07-2016 όπου το πρόγραμμα συνεχίστηκε και το απόγευμα με ξενάγηση στην πόλη της Βαρκελώνης από τις 17:30μ.μ. έως τις 19:30 μ.μ. Οι δραστηριότητες του προγράμματος ελάμβαναν χώρα σε αίθουσα διδασκαλίας αλλά και σε εξωτερικούς χώρους της πόλης της Βαρκελώνης.

 Αναλυτικά, η πρώτη μέρα του εκπαιδευτικού προγράμματος Δευτέρα 04-07-16, περιλάμβανε την υποδοχή των εκπαιδευομένων, την παρουσίαση και την εισαγωγή στο εκπαιδευτικό αντικείμενο, την εισαγωγή στην περιβαλλοντική και την τουριστική ψυχολογία καθώς και ατομικές και ομαδικές πρακτικές εκπαιδευτικές δραστηριότητες. Η δεύτερη μέρα Τρίτη 05-07-16, περιλάμβανε στοιχεία σχετικά με τη βιώσιμη τουριστική ανάπτυξη, το βιωματικό τουρισμό και κυρίως την αντίστιξη μεταξύ Τουρίστα και Ταξιδευτή (Tourist – Traveler). Επίσης, περιλάμβανε την ανίχνευση των εννοιών Τουρισμού και Ταξιδιού μέσα από την ιστορική εμπειρία καθώς και ατομικές και ομαδικές δραστηριότητες αναφορικά με τους τόπους καταγωγής των εκπαιδευομένων. Η Τρίτη μέρα Τετάρτη 06-07-16, περιλάμβανε τον Τουριστικό – Ταξιδιωτικό πειραματισμό με την πόλη υποδοχής μας. Γνωριμία – Ανακάλυψη της Βαρκελώνης διαμέσου εναλλακτικών πρακτικών δραστηριοτήτων σε διάφορα σημεία της πόλης. Το πρόγραμμα συνεχίστηκε το απόγευμα της ίδιας μέρας με ξενάγηση στην πόλη της Βαρκελώνης από τις 17:30μ.μ. έως τις 19:30 μ.μ. Την τέταρτη μέρα Πέμπτη 07-07-16 o Τουριστικός – Ταξιδιωτικός πειραματισμός μας συνδέθηκε με περιβαλλοντικά ζητήματα άμεσα σχετιζόμενα με τον τουρισμό, στην κατεύθυνση της βιωσιμότητας και της προστασίας του περιβάλλοντος εκεί όπου λαμβάνουν χώρα σημαντικές τουριστικές δραστηριότητες. Την Πέμπτη, μέρα Παρασκευή 08-07-16, το εκπαιδευτικό πρόγραμμα εστίασε στην επαφή των εκπαιδευόμενων με χώρους της πόλης στους οποίους διαβιούν καθημερινοί πολίτες. Η περιοχή της Gracia αποτέλεσε το χώρο των εκπαιδευτικών μας δραστηριοτήτων. Το Σάββατο 09-07-16, τελευταία μέρα του προγράμματος οι δραστηριότητές μας αφορούσαν μια γενική επισκόπηση του εκπαιδευτικού προγράμματος, συζήτηση, συμπεράσματα καθώς και τη διαδικασία αξιολόγησης από τους εκπαιδευόμενους της όλης εκπαιδευτικής διαδικασίας.

 Οι εντυπώσεις μου από τη συμμετοχή μου στο εκπαιδευτικό πρόγραμμα είναι πολύ καλές. Η εκπαιδεύτρια, έχοντας εμφανώς γνώση των μεθοδολογιών και των τεχνικών της εκπαίδευσης ενηλίκων, συνέτεινε σημαντικά στην επιτυχία της μαθησιακής διαδικασίας. Το εκπαιδευτικό αντικείμενο ήταν ιδιαίτερα ενδιαφέρον και άμεσα συνδεόμενο με την εκπαιδευτική πράξη. Οι αποκτηθείσες γνώσεις είναι σημαντικές και άμεσα εφαρμόσιμες για την οργάνωση και διαχείριση βιωματικών μαθημάτων και εκπαιδευτικών δραστηριοτήτων εκτός της σχολικής αίθουσας (αύλειος χώρος, εκπαιδευτικές επισκέψεις κ.α.). Η οργάνωση του σεμιναρίου ήταν πάρα πολύ καλή. Το πρόγραμμα τηρήθηκε χωρίς αποκλίσεις. Μοναδικό μειονέκτημα ήταν η αίθουσα στην οποία πραγματοποιούνταν το εκπαιδευτικό πρόγραμμα η οποία είχε ιδιαίτερα περιορισμένο χώρο και ελλιπή εξοπλισμό.

Τέλος, θα συνιστούσα ανεπιφύλακτα την συμμετοχή και άλλων συναδέλφων στο συγκεκριμένο εκπαιδευτικό πρόγραμμα. Τα αποκομιζόμενα οφέλη, σε ατομικό επίπεδο, μπορούν κάλλιστα να αποτελέσουν στοιχεία βελτίωσης της μαθησιακής διαδικασίας του εκπαιδευτικού φορέα στον οποίο συμμετέχω. Η διάχυση των αποκτηθέντων γνώσεων στην εκπαιδευτική κοινότητα θα πρέπει να αποτελεί βασικό στοιχείο ολοκλήρωσης μιας τέτοιας επιμορφωτικής – εκπαιδευτικής διαδικασίας.

 Ο εκπαιδευτικός

 Νικόλαος Καμπύλης